Ako podať sťažnosť podľa zákona č. 9/2010 Z. z. o sťažnostiach

(§ 5 ods. 1 písm. b) zákona č. 211/2000 Z. z. o slobodnom prístupe k informáciám)

	Sťažnosť je podanie fyzickej osoby alebo právnickej osoby, ktorým sa domáha ochrany svojich práv alebo právom chránených záujmov, o ktorých sa domnieva, že boli porušené činnosťou alebo nečinnosťou  orgánu verejnej správy a   poukazuje na konkrétne nedostatky, najmä na porušenie právnych predpisov, ktorých odstránenie je v pôsobnosti orgánu verejnej správy.

	Sťažnosť musí obsahovať meno, priezvisko, adresu trvalého pobytu alebo prechodného pobytu sťažovateľa. Ak sťažnosť podáva právnická osoba, musí obsahovať jej názov a sídlo, meno a priezvisko osoby oprávnenej za ňu konať. 
Sťažnosť musí byť čitateľná a zrozumiteľná. Musí z nej byť jednoznačné proti komu smeruje, na aké nedostatky poukazuje, čoho sa sťažovateľ domáha a musí byť sťažovateľom podpísaná. 

Podávanie sťažnosti

1.	Sťažnosť možno podať:
a/.  písomne,
b/. ústne do záznamu,
c/. telefaxom, 
d/. elektronickou poštou. 

2.	Pokiaľ sťažovateľ podáva sťažnosť ústne a nemožno ju vybaviť ihneď pri jej podaní, treba o nej vyhotoviť písomný záznam. Písomný záznam o ústne podanej sťažnosti musí byť vyhotovený za prítomnosti dvoch zamestnancov okresného úradu. Záznam o ústne podanej sťažnosti sa predloží sťažovateľovi na prečítanie a podpis. Na požiadanie sa mu vydá rovnopis záznamu. Ďalej záznam z ústne podanej sťažnosti obsahuje deň a hodinu jeho vyhotovenia, názov a adresu orgánu verejnej správy, mená a priezviská zamestnancov, ktorí záznam vyhotovili.

3.	Ak sťažnosť podaná elektronickou poštou alebo telefaxom nie je podpísaná a sťažovateľ ju do piatich pracovných dní od jej podania nepotvrdí vlastnoručným podpisom, sťažnosť sa odloží. Ak písomné potvrdenie obsahuje iné údaje než sťažnosť podaná telefaxom alebo elektronickou poštou, okresný úrad sťažnosť podanú telefaxom alebo elektronickou poštou odloží. 

4.	Ak sťažnosť nemá náležitosti alebo ak chýbajú informácie potrebné na jej prešetrenie, okresný úrad písomne vyzve sťažovateľa, aby sťažnosť v lehote desať pracovných dní od doručenia písomnej výzvy doplnil, súčasne ho poučí, že inak sťažnosť odloží.

	Okresný úrad sťažnosť prešetrí, z prešetrenia sťažnosti vyhotoví zápisnicu a odošle písomné oznámenie o výsledku jej prešetrenia sťažovateľovi, v ktorom uvedie, či je sťažnosť opodstatnená alebo neopodstatnená. Ak je sťažnosť opodstatnená, v oznámení sa uvedie, že orgánu verejnej správy, v ktorom sa sťažnosť prešetrovala, boli uložené povinností podľa §19 ods. 1 písm. i).

	Okresný úrad je povinný sťažnosť vybaviť do 60 pracovných dní. V prípade sťažnosti náročnej na prešetrenie môže  prednostka okresného úradu lehotu predĺžiť pred jej uplynutím o 30 pracovných dní. Predĺženie lehoty sa oznámi bezodkladne písomne sťažovateľovi s uvedením dôvodu.